નવી દિલ્હીઃ રિલાયન્સ ઇન્ડસ્ટ્રીઝ લિમિટેડના એમડી મુકેશ અંબાણીએ રિલાયન્સ જિયોને લોન્ચ કરવા સાથે અનેક સસ્તી અને મહત્વની જાહેરાતો કરી છે. મુકેશ અંબાણીએ કહ્યું છે કે હવે વોઇસ કોલિંગ માટે પૈસા આપવાનો સમય પૂરો થયો. એટલે કે હવે દેશભરમાં વોઇસ કોલિંગ ફ્રી થશે. તેમણે 4G LTEની ખાસિયતો અંગે જણાવતા કહ્યું છે કે આ ભારતનું પહેલું નેટવર્ક છે જે માત્ર 4G LTEને સપોર્ટ કરશે. VOLTE દ્વારા લોકોને કોલિંગનો અલગ અનુભવ પ્રાપ્ત થશે. કંપની પ્રમાણે ઓન ડિમાન્ડ વીડિયો સર્વિસ દ્વારા કોઇ પણ ટીવી શો જોઇ શકાશે. જિયો સિનેમા દ્વારા એચડી ફિલ્મો પણ જોઇ શકાશે. તેમાં એક લાખથી વધારે ટીવી શોને સમાવી લેવામાં આવ્યાં છે. આ સિવાય જિયો મ્યૂઝિક, મેગ્ઝીન અને જિયો પેપર અંગે પણ મુકેશ અંબાણીએ માહિતી આપી હતી.